Tulbagh-plaasaanval: Een sterf, twee aangekeerArgieffoto: Secretfalls Tulbagh Vinnige optrede deur ŉ boer, die polisie en ander boere in die Tulbagh-omgewing van die Wes-Kaap het daartoe gelei dat ŉ vermeende plaasaanvaller doodgeskiet, en twee medepligtiges aangekeer is. “ŉ Groep verdagtes het vroeg Vrydagoggend op die Lombaard-egpaar se plaas, Roodezand, toegeslaan terwyl hulle geslaap het,” het Stefan Pretorius, Wes-Kaapse verteenwoordiger van die burgerregte-organisasie AfriForum, aan Maroela Media gesê. Die egpaar is onderskeidelik 61 en 59 jaar oud. “Die aanval het omstreeks 01:00 plaasgevind. Die boer het wakker geword toe hy die verdagtes gehoor het,” het Pretorius gesê. “Sy vrou het die kamerdeur toegedruk terwyl hy sy vuurwapen gekry het. Die boer het een van die oortreders doodgeskiet, waarna die ander gevlug het.” Die boer het daarna die polisie en ander boere op die gemeenskap se noodradiostelsel ontbied. “Die Tulbagh-polisie het dadelik opgetree en met behulp van ander boere in die omgewing die gebied afgesper, waarna die twee verdagtes aangekeer is,” het hy bygevoeg. Die verdagtes word by die Tulbagh-polisiestasie aangehou en is glo van Khayalitsha afkomstig. Pretorius is vol lof vir die Tulbagh-polisie en sê hulle het baie goeie diens gelewer.